AARHUS: Det er et par halvhøje huse, der er skudt i vejret på Katrinebjerg på grunden på hjørnet af Møllevangs Allé og Katrinebjergvej. Og de er ikke helt færdige med at vokse endnu.

Det er Byggeselskab Olav de Lindes byggeri Nabolaget med totalt 390 lejligheder, der skyder op.

De to punkthuse med hver 112 lejligheder i 14 etager mangler fortsat et par etager, før de er helt til vejrs. Derudover er der ved at blive bygget et punkthus i seks etager med 48 boliger.

- Vi forventer, at boligerne i det første af de høje huse er klar til indflytning til marts næste år. Derefter følger det andet høje hus til maj, og boligerne i det lavere hus til september, siger Kaare Steen Petersen, der er tegnestuechef i byggeselskabet.

Anden etape af projektet kommer til at bestå af fire punkthuse i seks, fire og tre etager og med tilsammen 118 lejligheder. De skal opføres længst oppe mod Katrinebjergvej, hvor Aarhus Produktionsskole ligge i dag.

Anden etape går ikke i gang, før skolen formentlig om et par år flytter til et nybyggeri på Godsbanen. Alle lejlighederne i Nabolaget er lejelejligheder.

Der bliver primært tale om to- og tre-værelses lejligheder af den delevenlige slags.